Source: http://www.bihon.ro/csm-digi-oradea-minutul-si-golul/1249887
Timestamp: 2018-03-21 07:26:24+00:00

Document:
CSM Digi Oradea, minutul si golul - BIHON
CSM Digi Oradea, minutul si golul
la	19. februarie 2013 14:52
Mircea Samuilă a fost golgheterul orădenilor, cu zece goluri marcate
CSM Digi Oradea a avut parte de două „galopuri de sănătate” în compania Sportului Studenţesc, în cadrul etapei a 11-a a Superligii Naţionale de polo.
Multipla campioană naţională a obţinut două victorii la scoruri astronomice, mai rar întâlnite la meciurile de polo: 25-1 (7-0, 7-1, 4-0, 7-0), respectiv 33-4 (9-0, 7-1, 8-2, 9-1). Golurile „dublei” au fost marcate de: Szabó 6+3, Samuilă 4+6, Diaconu 4+3, A. Creţu 3+4, Dunca 3+2, B. Câmpianu 2+3, Popoviciu 2+0, Al. Matei 1+3, Chioveanu 0+4, Ghiban 0+3, Buşilă 0+1, Kádár 0+1, respectiv Prioteasa 1+0, Pandelea 0+4. Întâlnirile au fost conduse de arbitrii orădeni Remus Oros şi Mălin Calimache.
Cele două partide s-au disputat practic într-un singur sens, spre poarta bucureştenilor, care au suferit cele mai drastice înfrângeri din actualul sezon. Un sezon în care Sportul Studenţesc a arătat ceva mai bine faţă de anii precedenţi, în care a legitimat câţiva jucători experimentaţi, cum sunt Cristescu şi Edy Andrei. Cei doi nu au făcut însă deplasarea la Oradea, fapt care ar putea explica într-o oarecare măsură proporţiile eşecurilor. Dacă în primul meci, CSM Digi Oradea a marcat 25 de goluri, echipa noastră a mărit cifra în partide de marţi, în care a înscris de 33 de ori, adică mai mult de un gol în fiecare minut al întâlnirii! Rezultatele sunt de altfel mai mult decât sugestive pentru superioritatea valorică zdrobitoare a formaţiei orădene faţă de cea bucureşteană.
Ar putea juca în play-off
Culmea este faptul că Sportul Studenţesc s-a aflat pe locul 4 în clasamentul Superligii până la „dubla” cu CSM Digi Oradea (acum a coborât pe locul 5). Dacă va termina sezonul regulat pe locul 4, Sportul va fi adversara celor de la CSM Digi în play-off. Reamintim faptul că actuala ediţie a Superligii Naţionale de polo se desfăşoară într-un format nou, asemănător Ligii Naţionale de baschet. La play-off vor participa echipele de pe locurile 1-4, urmând să se dispute semifinale (locul 1 – locul 4, respectiv locul 2 – locul 3), urmate de finala mică şi finala mare. Nu vor mai exista turnee finale.
Etapa viitoare va programa „dubla” dintre cele două echipe orădene ale Superligii, Crişul – CSM Digi Oradea. Cele două partide se vor desfăşura vineri, la Bazinul Olimpic „Ioan Alexandrescu”, cu începere de la orele 11, respectiv 18.

References: CSM 

CSM 
 CSM 
 CSM 
 CSM 
 CSM